b'\n_START_ARTICLE_\nPeter Rasmussen (fodboldtr\xc3\xa6ner)\n_START_SECTION_\nKlubkarriere\n_START_PARAGRAPH_\nRasmussen fik sin fodboldopdragelse i B.1901 (6-16 \xc3\xa5r). Som 16-\xc3\xa5rig tog han til belgiske RSC Anderlecht, hvor han med en professionel kontrakt spillede et \xc3\xa5r p\xc3\xa5 klubbens ungdomshold. Det blev dog imidlertidigt til en kort udlandskarriere, idet han allerede \xc3\xa5ret efter vendte tilbage til Nyk\xc3\xb8bing Falster. Peter Rasmussen er s\xc3\xb8n af den tidligere innerwing Nils Erik Rasmussen, som i hele sin seniorkarriere spillede for B.1901 (i alt 330 kampe)._NEWLINE_Offensivspilleren begyndte dern\xc3\xa6st sin ungseniorkarriere p\xc3\xa5 f\xc3\xb8rsteholdet i barndomsklubben i 1983, hvor han n\xc3\xa5ede at score 55 m\xc3\xa5l i 89 kampe samt blive topscorer i 3. division \xc3\xb8st 1986 (den tredjebedste r\xc3\xa6kke) med 30 m\xc3\xa5l og blive k\xc3\xa5ret som \xc3\xa5rets fund (en tidligere Carlsberg-sponsoreret k\xc3\xa5ring) p\xc3\xa5 baggrund af denne pr\xc3\xa6station, inden han blev hentet til Odense Boldklub i 1. division (den dav\xc3\xa6rende bedste danske fodboldtr\xc3\xa6kke). Den teknisk dygtige angriber tilbragte tre s\xc3\xa6soner hos odenseanerne, som han blev Danmarksmester med i 1989-s\xc3\xa6sonen. I 1990 skiftede han kortvarigt til naboklubben B1909, som han spillede en enkelt s\xc3\xa6son for._NEWLINE_Dern\xc3\xa6st gik fodboldkarrieren forbi den noget mindre fodboldklub N\xc3\xb8rre Aaby IK, der netop var rykket op i Danmarksturneringen i fodbold for f\xc3\xb8rste gang i klubbens historie. Rasmussen spillede for klubben igennem hele klubbens tilv\xc3\xa6relse i den tredjebedste og fjerdebedste fodboldr\xc3\xa6kke (1991-1996) og blev topscorer i tre tilf\xc3\xa6lde for de p\xc3\xa5g\xc3\xa6ldende r\xc3\xa6kker; 2. division vest efter\xc3\xa5ret 1992 (14 m\xc3\xa5l), 2. division vest for\xc3\xa5ret 1993 (12 m\xc3\xa5l) og 2. division vest for\xc3\xa5ret 1995 (14 m\xc3\xa5l). Indsatsen p\xc3\xa5 banen, fik ham k\xc3\xa5ret til \xc3\x85rets Profil to gange i den tredjebedste r\xc3\xa6kke i henholdsvis 1993 og 1995. Efter N\xc3\xb8rre Aaby IK\'s nedrykning var blevet en realitet i efter\xc3\xa5ret 1996, besluttede han sig for at vende tilbage til B1909. De h\xc3\xb8je scoringsprocenter fortsatte hos B1909 og han endte med at blive topscorer i 2. division \xc3\xb8st i efter\xc3\xa5ret 1996 med 19 m\xc3\xa5l, og endnu engang den efterf\xc3\xb8lgende s\xc3\xa6son i 2. division 1997/98 med 28 m\xc3\xa5l._NEWLINE_Falstringen skiftede i sommerpausen forud for 1999/2000-s\xc3\xa6sonen til Hvidovre IF, placeret i den n\xc3\xa6stbedste r\xc3\xa6kke, og debuterede for klubben den 7. august 1999 p\xc3\xa5 udebane mod Boldklubben Frem. Rasmussen blev noteret for 15 m\xc3\xa5l i 32 kampe p\xc3\xa5 trods af at han i godt halvdelen af kampene ikke var p\xc3\xa5 banen de fulde 90 minutter (grundet ud-/indskiftninger). Efter 17 \xc3\xa5r som divisionsspiller tvang en ledb\xc3\xa5ndsskade ham til at indstille den aktive karriere, officielt ved \xc3\xa5rsskiftet 2000/2001. Han sidste scoring var den 13. august 2000 p\xc3\xa5 hjemmebane mod Skive IK (efter en indskiftning), og han spillede sin sidste turneringskamp som 34-\xc3\xa5rig den 23. september 2000 p\xc3\xa5 udebane mod B 1913. Hans 301 m\xc3\xa5l i 442 kampe g\xc3\xb8r ham til en af de mest scorende divisionsspillere i Danmarksturneringen i fodbold gennem tiderne.\n_START_SECTION_\nLandsholdskarriere\n_START_PARAGRAPH_\nRasmussen har spillet p\xc3\xa5 drenge-, ynglinge- og ungdomslandsholdet under Dansk Boldspil-Union (DBU), hvor det dog kun blev til et enkelt m\xc3\xa5l i 1986-1987. Han repr\xc3\xa6senterede B.1901 i otte kampe og Odense Boldklub i en enkelt kamp.\n_START_SECTION_\nTr\xc3\xa6nerkarriere\n_START_PARAGRAPH_\nHerf\xc3\xb8lge Boldklubs dav\xc3\xa6rende cheftr\xc3\xa6ner, John "Faxe" Jensen, hentede i marts 2001 Rasmussen til superligaklubben, for at indf\xc3\xb8re individuel tr\xc3\xa6ning af f\xc3\xb8rsteholdets angrebsspillere \xe2\x80\x93 som angrebstr\xc3\xa6ner (dengang en relativ ukendt stilling i dansk fodbold). P\xc3\xa5 det tidspunkt var en angrebstr\xc3\xa6ner en relativ ukendt stilling i dansk fodbold, og Rasmussen var i en periode s\xc3\xa5ledes den eneste specialtr\xc3\xa6ner for angrebsk\xc3\xa6den i en dansk fodboldklub. I 2003 (fra 1. marts) og 2004 blev han tilknyttet Br\xc3\xb8ndby IF\'s Superligahold p\xc3\xa5 anbefaling af f\xc3\xb8rsteholdets assistenttr\xc3\xa6ner John "Faxe" Jensen, og tr\xc3\xa5dte dermed ind i et tr\xc3\xa6nerteam sammen med bl.a. cheftr\xc3\xa6ner Michael Laudrup._NEWLINE_Som angrebsspecialist etablerede han i 2002 ogs\xc3\xa5 et samarbejde med Dansk Boldspil-Union omkring en fodboldskole med temaet "Masser af m\xc3\xa5l", og fik her kontakt til sin tidligere holdkammeret i OB-tiden, landsholdets assistenttr\xc3\xa6ner Keld Bordinggaard. I maj 2003 blev han s\xc3\xa5ledes tilknyttet Danmarks fodboldlandshold p\xc3\xa5 freelance-basis som decideret angrebstr\xc3\xa6ner for b\xc3\xa5de herrer og damer, med henblik p\xc3\xa5 at tr\xc3\xa6ne landsholdsangribernes afslutninger i samarbejde med landsholdstr\xc3\xa6ner Morten Olsen. Det f\xc3\xb8rte til at han i 2005 samtidig assisterede i tr\xc3\xa6ningen af Qatars OL-landshold, som senere er blevet til deres A-landshold i fodbold. Siden 2004 har han sidel\xc3\xb8bende afholdt sin egen fodboldskole for ungdomsspillere p\xc3\xa5 Club La Santa p\xc3\xa5 Lanzarote i Spanien, med fokus p\xc3\xa5 angrebstr\xc3\xa6ning._NEWLINE_I 2005 tiltr\xc3\xa5dte Rasmussen som angrebstr\xc3\xa6ner p\xc3\xa5 Hellerup IK\'s hold i 1. division og blev senere f\xc3\xb8rsteholdets assistenttr\xc3\xa6ner (med fokus p\xc3\xa5 de angrebsm\xc3\xa6ssige aspekter) med Jakob Friis-Hansen som cheftr\xc3\xa6ner. I 2006 var han i en periode i England for at undervise p\xc3\xa5 Reading Football Academy. I slutningen af maj 2007 fulgte Rasmussen med Friis-Hansen til 2. divisionsklubben Fremad Amager, hvor han fortsatte p\xc3\xa5 posten som assistenttr\xc3\xa6ner \xe2\x80\x93 i en periode i for\xc3\xa5ret 2007 var det i samarbejde med den anden dav\xc3\xa6rende spillende assistenttr\xc3\xa6ner Martin Nielsen. I efter\xc3\xa5ret 2007 valgte han dog at forlade posten med virkning fra den 1. december 2007 i enighed med klubledelsen._NEWLINE_I 2011 blev Peter angrebstr\xc3\xa6ner for Drag\xc3\xb8r u15.'